<classify> SERIKALI Awamu ya Tano imeainisha mambo kumi yaliyotekelezwa na Rais John Magufuli katika kipindi chake cha uongozi wa miaka mitatu, ikiwemo kuimarisha uchumi, kupunguza rushwa na kufufua mashirika ambayo yalikuwa taabani.Msemaji Mkuu wa Serikali, Dk Hassan Abbas aliyasema hayo wakati akielezea miaka mitatu ya utekelezaji wa serikali ya Awamu ya Tano kuanzia Novemba 5, 2015 hadi Novemba 5, 2018.Ni vigumu sana kueleza mafanikio yote katika mkutano mmoja, lakini nitazungumza mambo 10 muhimu, na mengine tumeamua kuanzia wiki ijayo tutaanza kuwaleta hapa watekelezaji wakuu ambao ni wakuu wa taasisi zote za umma ili waeleze kwa kina, alisema.Akizungumzia mapato ya serikali alisema: Hatuwezi kuzungumzia kukua kwa uchumi bila kuangalia moja ya vijenzi muhimu vya kuashiria ukuaji mzuri wa uchumi, yaani kuongezeka kwa mapato ya Serikali.Alisema katika miaka hiyo mitatu, Rais Magufuli amethubutu kuziba mianya ya upotevu wa mapato na kuongeza kasi ya kukusanya kodi na hivyo kuongeza mapato ya kodi ya serikali kutoka wastani wa Sh bilioni 850 kwa mwezi hadi kufikia wastani wa Sh trilioni 1.3 kwa mwezi.Alisema, uchumi wa Tanzania ni wa tisa kwa ukuaji wa kasi duniani ambapo pia ni uchumi wa nne kwa Afrika kusini mwa Sahara na unaongoza kwa nchi za Jumuiya ya Afrika Mashariki.Amefufua mashirika yaliyokuwa hoi Alisema, katika kipindi hicho pia yapo mashirika ambayo watanzania kwa miaka mingi wamekuwa wakiyapigia kelele kwamba yamekuwa mizigo kwa maendeleo ya Taifa na yalikuwa hoi, lakini kutokana na ufuatiliaji, ubunifu, uwekezaji wa serikali ya Rais Magufuli, mashirika mengi ya aina hiyo sasa yameanza kuamka kuwa na ufanisi.Alisema mashirika hayo pia yameongeza mapato na mengine kutengeneza faida akitolea mfano TTCL, TRC, DAWASA na Bandari. Ndoto ya viwanda sasa ni kweli Dk Abbas alisema Rais Magufuli alipoingia madarakani miaka mitatu iliyopita, aliahidi kurejesha azma ya tangu wakati wa Baba wa Taifa ya kujenga nchi ya viwanda ambapo katika kipindi hicho viwanda 3,306 viliandikishwa, vinaendelea kujengwa na baadhi vimekamilika na vinatoa bidhaa mbalimbali na kati ya hivyo 251 ni vikubwa na vya kati ni 173.Tayari mchango wa Sekta ya Viwanda katika Pato la Taifa umeongezeka kutoka asilimia 5.2 mwaka 2015 hadi 5.5 mwaka 2017. Kasi ya ukuaji wa Sekta ya Viwanda ilikua kutoka asilimia 6.5 mwaka 2015 hadi asilimia 7.1 mwaka 201718, alisema.Alisema, licha ya mchango kwa Pato la Taifa, masoko na jamii kupata malighafi, ujenzi na kuanza kazi kwa baadhi ya viwanda vipya, tayari kumeanza kusaidia kuwapatia ajira Watanzania.Takwimu za mpaka Juni 30,2018 zinaonesha kuwa sekta ya uzalishaji viwandani imefikisha ajira 280,899 kutoka ajira 254,785 mwaka 2015. Hii maana yake ni kwamba viwanda katika miaka hii mitatu tu vimeongeza ajira kwa zaidi ya watanzania 26,000 huku ajira nyingine zaidi ya 100,000 zikitarajiwa kuongezeka kupitia uwekezaji wa miradi mbalimbali ipatayo 905 iliyosajiliwa kupitia TIC, mingi ikiwa viwanda, majengo na kilimo, alisema na kuongeza: Haya ni manufaa makubwa tunayopaswa kuyaendeleza, lakini ni matokeo ya kuthubutu kwa Serikali kuweka hamasa na mazingira mazuri ya uwekezaji... kwa sasa Tanzania tunaunganisha matrekta na tuna viwanda vya marumaru.Amepambana na rushwa na ufisadi Alisema, Rais Magufuli amepambana na rushwa na ufisadi kwa pamoja na mambo mengine, kutimiza ahadi yake ya kuunda Mahakama ya Mafisadi Makosa ya Uhujumu Uchumi ambayo ilianza kazi rasmi Julai, 2017 ambapo hadi sasa kesi mpya 41 zilifunguliwa, kuna maombi ya dhamana 346 yamewasilishwa katika mahakama hiyo kati ya 2017 na 2018.Kwa upande wa Takukuru, nayo imeendelea kwa kasi kuzuia na kupambana na rushwa ambapo kesi mpya 495 zilifunguliwa kati ya mwaka 2016 na 2017 ambapo asilimia 60.14 walifungwa.Aidha, Takukuru imeokoa Sh bilioni 70.34 zilizokuwa zilipwe kifisadi na imezuia Sh bilioni 42.16 na Euro milioni 4.3 mpaka kesi ziishe. Aidha, alisema wengi wanaona kwamba rushwa imepungua Tanzania ambapo kwa mujibu wa East Africa Corruption Perception Index 2017 Tanzania ni ya pili ikiongozwa na Rwanda.Anatekeleza mradi mkubwa Msemaji huyo alisema, katika kipindi hicho, Serikali imeanza na kujiandaa kutekeleza miradi mikubwa na ya kihistoria kwa maendeleo ya Taifa ambayo inaleta ajira na mageuzi mengine makubwa katika maendeleo ya nchi.Aliitaja baadhi ya miradi hiyo kuwa ni ndege mpya za kisasa ambapo baada ya mafanikio ya serikali kuleta ndege nne mpya zinazoendelea kuleta mageuzi katika usafiri wa anga nchini, abiria wanaotumia ndege za ATCL wameongezeka kutoka takribani abiria 4,000 kwa mwezi hadi abiria 30,000 kwa mwezi.Pia alisema ndege nyingine mbili Air Bus zenye uwezo wa kubeba watu zaidi ya 132 zinatarajiwa kuwasili nchini Desemba, 2018 na Boeing Dreamliner ya pili itakuja nchini Oktoba, 2019, lengo la serikali likiwa ni kuwa na ndege zake saba za kisasa.Amewekeza katika maisha ya watu Alisema pamoja na mjadala wa kisomi wa akina Mwalimu Nyerere, Walter Rodney na wasomi wengine kuhusu dhana ya maendeleo ni vitu au watu, Rais Magufuli katika miaka hiyo mitatu hakuishia tu kusimamia kwa kasi ujenzi wa vitu miundombinu na mifumo bali pia amehakikisha miradi mbalimbali ya kugusa maisha ya watu inaendelezwa. Miongoni mwa miradi hiyo muhimu kwa maisha ya watu ni pamoja na Afya, Elimu na Nishati kwa kupunguza kero ya umeme.Serikali imeokoa mabilioni ya fedha za wananchi kwa kuwekeza katika uzalishaji wa umeme wa gesi badala ya kutegemea mitambo ya mafuta, alisema. Alisema, serikali imeongeza bajeti ya fedha za ndani ya Wakala wa Nishati Vijijini REA kutoka Sh bilioni 290.2 mwaka 201415 hadi Sh bilioni 375.38 mwaka 201819 na na kazi ya Awamu ya Tatu ya Usambazaji Umeme Vijijini imeanza na inaendelea.Aidha alisema, serikali imewekeza katika sekta ya afya, ikiwemo kujenga Vituo vya Afya vya Kata 210 na kukarabati vingine vingi kufikisha idadi ya vituo vinavyotoa huduma hadi mwaka huu kuwa 7,746 kutoka vituo 7,014 mwaka 201415 sawa na ongezeko la asilimia 10.4 ambapo pia ajira zaidi ya 6,000 za kada ya afya zimetolewa.Katika miaka mitatu zahanati zimeongezeka kutoka 6,143 mwaka 2015 hadi 6,646 mwaka huu sawa na ongezeko la zahanati 503 ambapo baadhi zilijengwa na zingine kukarabatiwa sawa na ongezeko la asilimia 8.1, alisema.Aidha alisema, serikaili imeboresha na inaendelea kujenga hospitali za wilaya na mikoa na huu wa fedha watakamilisha hospitali 67 za wilaya kutoka 77 zilizopo sasa tangu Uhuru. Hospitali za mikoa zinajengwa au kukarabatiwa na karibu kila mkoa au hospitali kubwa za rufaa fedha zimetengwa kukarabati au kuongeza vifaa.Kazi kubwa imefanyika kuimarisha huduma za matibabu ya kibingwa ikiwemo kununua CT-Scan, MRI, Digital scanners na kuimarisha tiba za kibingwa kama moyo, kupandikiza figo na operesheni za mifupa, mgongo na masikio, alisema na kuongeza: Vifaa hivyo vimepunguza idadi ya wagonjwa wanaokwenda kutibiwa nje kutoka wastani wa 553 mwaka 20152016 hadi 103 mwaka wa fedha uliopita.Kutokana na kuimarika tiba hizi za kibingwa tumeshapokea wagonjwa kutoka nchi za Komoro, Kenya, Uganda, Burundi, Rwanda, Malawi, DRC, Zambia na wataalam wa nje zinaleta wagonjwa wao kutibiwa Tanzania.Alisema, mwaka 2015 moja ya changamoto kubwa katika sekta ya Afya ilikuwa ni kadhia ya kutopatikana dawa muhimu hospitalini ambapo Serikali ya Awamu ya Tano imefanya mageuzi ya kiutendaji ikiwemo kuongeza Bajeti ya Dawa na Vifaa Tiba kutoka Sh bilioni 31 mwaka 2015 hadi Sh bilioni 270 mwaka jana na mwaka huu. Ongezeko hilo limewezesha upatikanaji wa dawa muhimu katika vituo vya kutolea huduma za afya nchini kufikia asilimia 89.6 kutoka asilimia 36 mwaka 201516.Aidha upatikanaji wa dawa muhimu umepanda kutoka wastani wa asilimia 35 tu hadi asilimia 93, alisema. Pia alisema Serikali imeendeleza jitihada za kuongeza huduma ya maji kwa lengo la kufikisha huduma hiyo kwa wananchi wengi zaidi mijini na vijijini ambapo miradi mikubwa na midogo inaendelea kote nchini.Miradi 1,571 yenye jumla vituo vya maji 126,610 imekamilika na baadhi inakamilika, na itakapokamilika yote iliyobaki itafikisha uwezo wa kuhudumia jumla ya watu milioni 31.65 sawa na asilimia 81 ya wakazi waishio vijijini, alisema.Hata hivyo alisema, lazima tukiri kuwa usimamizi thabiti unahitajika katika miradi hii, hivyo mwaka huu, serikali iliamua kuwarejesha wahandisi wote wa maji ili wawe wana wajibika moja kwa moja Wizara ya Maji.Kwa upande wa elimu, Dk Abbas alisema, pamoja na ujenzi wa madarasa, kusambaza vitabu milioni 1.9 vya sanaa na lugha, Sh milioni 4 vya darasa la kwanza, Sh milioni 3.3 vya darasa la pili na Sh milioni 6.8 vya darasa la tatu na nakala Sh milioni 6.7 za kiongozi cha mwalimu, lakini jambo la kihistoria ni kwamba Serikali ya Awamu ya Tano imetimiza ahadi ya kutoa Sh bilioni 23.85 kila mwezi na moja kwa moja kwenye akaunti za shule kugharamia elimu bure. Elimu ya juu nako ni mageuzi tupu.Amemaliza kabisa migomo isiyo ya lazima kwani si tu Bajeti Elimu ya Juu imepanda hadi Sh bilioni 427.5 mwaka huu kutoka bilioni 348 mwaka 2015, fedha hizo sasa zinatoka mapema kwa mfano bilioni 137 zilishatolewa tangu Septemba mwaka huu kusubiri wanafunzi wapya kupewa fedha za siku 60 za kwanza, alisema.Alisema, katika jitihada za serikali kuvutia wanafunzi wengi zaidi kusoma masomo ya sayansi na hisabati, si kuimarisha masomo ya sanaa pekee, serikali inatekeleza mkakati wa kukamilisha maabara 3 za sayansi katika kila shule. Kwa sasa shule za serikali zenye maabara ni 2,141 kati ya 3,614.Aidha alisema, kuna mradi wa kusambaza vifaa vya maabara vya Sh bilioni 16.9 ambavyo vimeshanunuliwa na kusambazwa katika shule za sekondari 1,696 sambamba na kutoa kipaumbele cha ajira kwa walimu wa Sayansi na Hisabati ambapo kwa mwaka 2017 walimu 3,462 wa Sayansi na Hisabati waliajiriwa na kwa mwaka 2018 walimu wengine 1,900 waliajiriwa.Maamuzi magumu na makini Dk Abbas alisema katika miaka hiyo mitatu kuna wakati Rais alifanya baadhi ya uamuzi mgumu kueleweka kwa jicho la kawaida, lakini siku zote amekuwa makini akiongozwa na ushahidi wa kitaalamu na kiuhalisia kuhusu umuhimu wa kutenda tofauti katika jambo husika.Alipoanza kufanya mageuzi katika maeneo kama madini, ununuzi wa ndege na sekta ya utalii wapo waliodhani uamuzi huo ungeangusha uchumi. Uamuzi wa sekta ya madini unalipa mapato ya madini, lengo lilikuwa ni kukusanya Sh bilioni 194 ila kwa mwaka uliopita tulikusanya Sh bilioni 301, hii inamaanisha tunaweza kukusanya zaidi ya hapo, alisema.Alisema, pamoja na takwimu hizo,lakini kwa mwaka huu wa Bajeti ulioanza tangu Julai, Serikali iliweka lengo la kukusanya Sh bilioni 1.5 kwa mwaka kutoka kwa wachimbaji wadogo wa Tanzanite pale Mirerani.Hata hivyo, alisema kabla hata ya nusu ya mwaka huu wa bajeti kufika, tayari mapato eneo la Tanzanite yamefikia Sh milioni 788.5 sawa na asilimia 52 ya lengo la mwaka 201819 na kushadidisha kwamba uamuzi wa Rais Magufuli wa kujenga ukuta ulikuwa makini.Amedumisha amani Alisema, katika kipindi cha miaka hiyo mitatu, Rais amesimamia amani katikati ya Afrika ambayo imesheheni vita na kukosekana utulivu na licha ya matukio mbalimbali lakini bado Tanzania imesimama kama moja ya visiwa vya amani duniani. Tuendelee kushikamana kama Taifa, tuendeleea kuishi kwa amani na upendo.Anaenzi misingi ya Taifa Alisema, sababu za kuanzishwa Taifa hili ni nyingi lakini tulimkataa mkoloni si kwa sababu ya sura, dini wala asili yake, bali kwa sababu, pamoja na mambo mengine tulihitaji uhuru, kujitegemea na kujiamulia mambo yetu. Leo Rais Magufuli amesimamia misingi na sababu hizo- Watanzania leo tuko huru kuamua mambo yetu kama Taifa.Alisema, safari ya kujitegemea imeanza na hata mataifa makubwa na madogo yanafahamu kuna mtu huyu anaitwa Magufuli na ana azma gani kwa Taifa lake. Miradi aliyoianzisha kwa fedha za ndani ni utekelezaji wa azma hiyo.Alisema pamoja na mageuzi hayo bado zipo changamoto zinapaswa kufanyiwa kazi ikiwa ni pamoja na kuendelea kupambana na wanamaslahi mbalimbali ambao hawafurahishwi na mageuzi hayo.Lazima tuungane kuwapinga na kuendelea kuwapa moyo viongozi wetu. Utamaduni wa kulipakodi bado unapaswa kila mmoja kutumia nafasi yake kumhamasisha mwingine. Mataifa yote yaliyofanikiwa yamepita katika vipindi vya mageuzi. Nasi tunapaswa kupitia mkondo huo huo. Tanzania itajengwa na watu wenye kuchapakazi, kujituma, kulipa kodi na kuwa watiifu, alisema.  <topic>: kitaifa 